
Előterjesztés

Véleményező: Pénzügyi, Ügyrendi és Városfejlesztési Bizottság

Döntéshozatal: minősített többség 

Tárgyalás módja: nyilvános ülés

Indoklás

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról szóló

____/2015.(___.___.) önkormányzati rendeletéhez

Az állam és az önkormányzatok közötti hatáskör- és feladat-átcsoportosítások folyamata eredményeképpen előre látható, hogy az önkormányzatok költségvetési helyzete 2016. évben sem válik könnyebbé. A központi költségvetés a szociális támogatási rendszer önkormányzatokra háruló feladatainak ellátásához csak csekély mértékben biztosít fedezetet. Az önkormányzati segélyezést az önkormányzatoknak saját erőből kell megoldaniuk. Olyan feladat ez, melyet a rászorulók jelentős száma miatt az önkormányzat nem hagyhat figyelmen kívül, mindenképpen meg kell rá találni a forrásokat. Ha nem a központi költségvetés biztosítja ezeket a forrásokat, akkor helyi bevételekből kell megteremteni.
Ez összhangban van a Magyarország helyi önkormányzatairól szóló 2011. évi CLXXXIX. törvény rendelkezéseivel is, melyek szerint az önkormányzatok öngondoskodással is enyhíteni kötelesek a közösségre háruló terheket, képességeik és lehetőségeik szerint hozzá kell járulniuk a közösségi feladatok ellátásához.
Az öngondoskodás egyik jelentős eleme a helyi adórendszer.

A Martfű Város Önkormányzata által bevezetett helyi adónemek közül „legrégebbi” a helyi iparűzési adó. Martfű város a lakosságszámához képest jelentős iparral bíró település, ezért ennek az adónemnek a helyi adókról szóló 1990. évi C. törvény hatályba lépését követően történt azonnali bevezetése az Önkormányzat illetékességi területén teljesen indokolt és ésszerű döntés volt. Az említett törvény 25 éves hatályos időszaka alatt többször változtatták annak rendelkezéseit. Sajnos a helyi iparűzési adó településre jutó adóalapot meghatározó szabályainak időközbeni változásai mind-mind kedvezőtlenül érintették önkormányzatunkat.
Emiatt, illetve a költségvetés szempontjából kevésbé tervezhetőség miatt városunkban 2007. évtől bevezetésre került az építményadó is.

Az építményadó-bevétel összegét tekintve mindig jelentősen elmaradt az iparűzési adóbevételtől, de arra mindig is alkalmas volt, hogy az egyes évek iparűzési adóbevételeinek ingadozásait csillapítsa, az egy-egy évben kieső iparűzési adóbevételt pótolja. Ez a csillapító hatás mindig egyre jobban és jobban érvényesült, ahogy az építményadóban bevezetett adómértékek egy-egy évben megemelésre kerültek.
Az építményadó adómértékeinek sorozatos emelésére az említett csillapító hatás folyamatos javítása mellett azért is szükség volt (és van), mert a helyi adótörvény iparűzési adóra vonatkozó szabályaiban minden évben újabb és újabb olyan módosítások történtek (történnek), mely az önkormányzat iparűzési adóbevételét csökkentik.

Martfű város esetében az adóerőképességi szabályok, valamint az adóalap-megosztási szabályok egyértelműen kedvezőtlenül hatnak az iparűzési adóbevételekre, jelentős kiesést okoznak a költségvetésben. Emellett minden önkormányzatot hátrányosan érintenek az újabb és újabb törvényi változások, pl. az egyes adózói csoportoknak kedvezményeket vagy mentességeket biztosító új szabályok. Jövő évtől a fuvarozó vállalkozások már nem csak a belföldön, hanem a külföldön megfizetett útdíjat is leírhatják az iparűzési adójukból.

Mivel az iparűzési adónemet illetően a törvényi lehetőségeket már korábban maradéktalanul kihasználta az Önkormányzat és ezen adónemben rendeletmódosítással nem lehet többletforráshoz jutni, a kieső bevételek pótlása és az önkormányzati segélyezési keret biztosítása érdekében reálisan az építményadó adónemben van lehetőség a változtatásra, mely lehetőség egyben szükségszerűség is.

Az építményadó mértékének emelését jelen előterjesztés szerint a két ipari övezetre lenne célszerű korlátozni. Igaz, ugyanúgy, ahogy az építményadó rendelet szerinti három lakossági övezetben, a két ipari övezetben is történt adómérték-emelés 2015. január 1-től, ám az önkormányzat tapasztalatai és a beérkező segélyezéssel kapcsolatos ügyek minősége és száma alapján a lakosságot érintő három övezetben ezúttal indokolt lehet az emelés mellőzése, azt csak az ipari övezetekben kellene megtenni.

Az építményadóban bevezethető maximális négyzetméterenkénti adómérték 2016. január 1-től kezdődően 1.848,- Ft lesz. Ehhez képest a jelenleg hatályos adómérték a 4. (külső ipartelep) övezetben 660,- Ft (ez a bevezethető maximum 35,7 %-a), az 5. (Tisza ipartelep) övezetben 270,- Ft (a bevezethető maximum 14,6 %-a).

A két övezetben eltérő mértékű lenne az emelés. A külső ipartelep adómértéke jelenleg csaknem két és félszerese a Tisza ipartelep adómértékének, a kettőt valamelyest közelíteni célszerű. Tekintettel az ipari övezetek adózóinak anyagi teherbíró képességére is, jelen körülmények között bármely ipari övezetben irreális lenne a maximális, vagy maximálishoz közeli adómérték alkalmazása.

A tervezet szerint a 4. övezetben 660,- Ft-ról 700,- Ft-ra, az 5. övezetben pedig 270,- Ft-ról 350,- Ft-ra emelkedne az építményadó mértéke 2016. január 1-től.

A Tisza ipartelep adómértéke ugyan jobban emelkedne, de így is csak fele lenne a külső ipartelep adómértékének.
Az alábbi két táblázat az építményadó bevételek összegeit mutatja jelenlegi mértékkel, valamint az előterjesztés szerinti mértékemelés esetén.

	Építményadó rendelet szerinti körzet
	hasznos alapterület (ezer m2-re kerekítve)
	mentes alapterület (ezer m2-re kerekítve)
	adóköteles alapterület (ezer m2-re kerekítve)
	jelenlegi adómérték (Ft/m2/év)
	2015. évi kivetett adó összege (Ft)

	1-3. körzet
	248 000 m2
	118 000 m2
	130 000 m2
	170 Ft/m2
	22 100 000 Ft

	4. körzet (külső ipartelep)
	104 000 m2
	0 m2
	104 000 m2
	660 Ft/m2
	68 640 000 Ft

	5. körzet (Tisza ipartelep)
	61 000 m2
	0 m2
	61 000 m2
	270 Ft/m2
	16 470 000 Ft

	Összesen:
	413 000 m2
	118 000 m2
	295 000 m2
	 
	107 210 000 Ft


	Építményadó rendelet szerinti körzet
	hasznos alapterület (ezer m2-re kerekítve)
	mentes alapterület (ezer m2-re kerekítve)
	adóköteles alapterület (ezer m2-re kerekítve)
	jelenlegi adómérték (Ft/m2/év)
	2016. évi kivetett adó összege (Ft)

	1-3. körzet
	248 000 m2
	118 000 m2
	130 000 m2
	170 Ft/m2
	22 100 000 Ft

	4. körzet (külső ipartelep)
	104 000 m2
	0 m2
	104 000 m2
	700 Ft/m2
	72 800 000 Ft

	5. körzet (Tisza Ipartelep)
	61 000 m2
	0 m2
	61 000 m2
	350 Ft/m2
	21 350 000 Ft

	Összesen:
	413 000 m2
	118 000 m2
	295 000 m2
	 
	116 250 000 Ft

	
	
	
	
	növekedés:
	9 040 000 Ft


A táblázatból kitűnik, hogy a tervezetben szereplő adómértékek alkalmazásával az:

1-3. övezetből eredő bevétel-növekedés:
0,00 millió forint;

4. övezetből eredő bevétel-növekedés:
4,16 millió forint;

5. övezetből eredő bevétel-növekedés:
4,88 millió forint.

Összes bevétel-növekedés:
9,04 millió forint.

Ennek megfelelően a rendelet adómértékeket megállapító 7. § (2) bekezdésének módosítására került sor.

Előzetes hatásvizsgálat

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról szóló

_____/2015.(______) önkormányzati rendelethez

A rendelet-tervezet címe:

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról

1.) Társadalmi-gazdasági hatása:


A rendelet az ipari övezetek adóalanyai számára bizonyos mértékben növeli az adóterhet.
2.) Költségvetési hatása:


Körülbelül 9 millió forinttal növelheti a költségvetés adóbevételeit.

3.) Környezeti, egészségi következményei: nincs 

4.) Adminisztratív terheket befolyásoló hatása:


A kibocsátandó módosító határozatokat tekintve, adminisztratív hatása egyszeri.

5.) A rendelet megalkotásának szükségessége: 


A kieső iparűzési adóbevétel pótlása és a 2016. évi költségvetési gazdálkodás egyes tételei fedezetének biztosítása miatt indokolt.

6.) A rendelet megalkotásának elmaradása esetén várható következmények: 

Költségvetési bevételek elmaradása.

7.) A rendelet alkalmazásához szükséges feltételek:

A rendelet alkalmazásához a személyi, szervezeti, tárgyi, pénzügyi feltételek rendelkezésre állnak.

Martfű, 2015. november 26. 










Dr. Papp Antal 










polgármester

Látta: Szász Éva 


jegyző

MARTFŰ VÁROS ÖNKORMÁNYZATA

KÉPVISELŐ-TESTÜLETÉNEK

____/2015.(___.___.) önkormányzati rendelete
az építményadóról szóló 27/2006.(XII.15.) rendelet módosításáról

Martfű Város Önkormányzatának Képviselő-testülete Magyarország Alaptörvénye 32. cikk (1) bekezdés a) és h) pontjában biztosított feladatkörében eljárva, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 13. pontjában, és a helyi adóról szóló 1990. évi C. törvény 1. § (1) bekezdésében foglalt felhatalmazás alapján az építményadóról szóló 27/2006.(XII.15.) rendeletét az alábbiak szerint módosítja:

1. § Martfű Város Önkormányzata Képviselő-testületének az építményadóról szóló
      27/2006.(XII.15.) rendeletének 7. § (2) bekezdés d) és e) pontjai helyébe az
      alábbi rendelkezés lép:
d) a negyedik övezetben:  700,- Ft,-/m2;

e) az ötödik övezetben:  350,- Ft,-/m2.
Záró rendelkezések

2. §  E rendelet 2016. január 1-jén lép hatályba és 2016. január 2-án hatályát veszti.


Dr. Papp Antal
Szász Éva


polgármester
jegyző

